ದಾಳಿಂಬೆ ಹಣ್ಣಿನ ಸೇವನೆಯಿಂದಾಗುವ ಲಾಭಗಳೇನು ಗೊತ್ತಾ..? ದಾಳಿಂಬೆ ಹಣ್ಣು ಯಾರಿಗೆ ತಾನೆ ಗೊತ್ತಿಲ್ಲ. ಈ ಹಣ್ಣಿನಲ್ಲಿ ಹಲವಾರು ರೀತಿಯ ಆರೋಗ್ಯಕ್ಕೆ ಉಪಯುಕ್ತವಾದ ಅಂಶಗಳಿವೆ. ಹಲವು ರೋಗಗಳಿಗೆ ದಾಳಿಂಬೆ ರಾಮಬಾಣ ಎಂದರೆ ಅತಿಶಯೋಕ್ತಿಯಾಗಲಾರದು. ದೇಹದಲ್ಲಿ ರೋಗನಿರೋಧಕ ಶಕ್ತಿಯನ್ನು ಹೆಚ್ಚಿಸುವಲ್ಲಿ ದಾಳಿಂಬೆ ಸಹಾಯಕಾರಿಯಾಗಿದೆ. ದಾಳಿಂಬೆ ಹಣ್ಣನ್ನು ಸಲಾಡ್ ನೊಂದಿಗೂ ಸೇವಿಸಬಹುದು ಅಥವಾ ಸಿಹಿಯಾದ ಮೇಲೋಗರದಂತೆ ಸೇವಿಸಬಹುದು. ಇಲ್ಲವೇ ಜ್ಯೂಸ್ ಮಾಡಿಯೂ ಸೇವಿಸಬಹುದು. ದಾಳಿಂಬೆ ಬೀಜಗಳನ್ನು ಹಾಗೆಯೂ ಸೇವಿಸಬಹುದು. ಈ ಹಣ್ಣನ್ನು ಯಾವುದೇ ವಿಧದಲ್ಲಿ ಆಹಾರ ಕ್ರಮದಲ್ಲಿ ಸೇವಿಸಿದರೂ ಕೂಡ ಆರೋಗ್ಯಕ್ಕೆ ಉಪಯುಕ್ತಕಾರಿಯಾಗಿದೆ. ಹಾಗಾದರೆ ದಾಳಿಂಬೆಯಿಂದಾಗುವ ಆರೋಗ್ಯದ ಲಾಭಗಳ ಬಗ್ಗೆ ನಾವಿಂದು ತಿಳಿಯೋಣ. ದಾಳಿಂಬೆ ಹಣ್ಣಿನಲ್ಲಿ ಆಂಟಿಓಕ್ಸಿಡಾಂಟ್ಸ್ ಹೆಚ್ಚಿರುವುದರಿಂದ ಈ ಹಣ್ಣಿನ ಸೇವನೆ ರೋಗನಿರೋಧಕ ಶಕ್ತಿ ಹೆಚ್ಚಿಸುತ್ತದೆ. ಹಲವು ರೀತಿಯ ವೈರಸ್ ಹಾಗೂ ಬ್ಯಾಕ್ಟೀರಿಯಾಗಳ ವಿರುದ್ಧ ಹೋರಾಡಲು ಸಹಕಾರಿಯಾಗಿದೆ. ಈ ಹಣ್ಣಿನಲ್ಲಿ ಹಲವಾರು ವಿಟಮಿನ್ ಹಾಗೂ ಖನಿಜಶಗಳಿವೆ. ಇದರಲ್ಲಿ ವಿಟಮಿನ್ ಸಿ ಮತ್ತು ವಿಟಮಿನ್ ಬಿ ವಿಟಮಿನ್ ಕೆ, ಮತ್ತು ಫೋಲೇಟ್ ಸಂಯೋಜಕಗಳಿವೆ. ಅಲ್ಲದೇ ಕ್ಯಾಲ್ಸಿಯಂ, ಪೊಟ್ಯಾಸಿಯಂ, ಮ್ಯಾಂಗನೀಸ್ ಗಳಿದ್ದು, ಹೆಚ್ಚಿನ ಮಟ್ಟದಲ್ಲಿ ಕಾರ್ಬೋಹೈಡ್ರೇಟ್ ಮತ್ತು ಕಡಿಮೆ ಮಟ್ಟದಲ್ಲಿ ಕೊಬ್ಬಿನಾಂಶವನ್ನು ಹೊಂದಿದೆ. ಬೆಳಗಿನ ಉಪಹಾರಕ್ಕೂ ಅರ್ಧಗಂಟೆ ಮೊದಲು ಸ್ವಲ್ಪ ಪ್ರಮಾಣದಲ್ಲಿ ದಾಳಿಂಬೆ ಸೇವನೆ ಜೀರ್ಣಕ್ರಿಯೆಯನ್ನು ಸುಧಾರಿಸುತ್ತದೆ. ದಾಳಿಂಬೆ ಹಣ್ಣಿನ ಸೇವನೆ ಹೃದಯಕ್ಕೆ ಉತ್ತಮವಾದದ್ದು. ಇದು ರಕ್ತ ಸಂಚಲನವನ್ನು ಸರಾಗವಾಗಿ ಮಾಡುತ್ತದೆಯಲ್ಲದೇ, ರಕ್ತದ ಹೆಪ್ಪುಗಟ್ಟುವಿಕೆಯನ್ನು ತಡೆದು ಹೃದಯ ಸೂಕ್ತರೀತಿಯಲ್ಲಿ ಕಾರ್ಯನಿರ್ವಹಿಸುವಂತೆ ಮಾಡಬಲ್ಲದು. ಹಾಗಾಗಿ ಹೃದಯ ಸ್ತಂಬನದಂತಹ ಸಮಸ್ಯೆಯನ್ನು ನಿವಾರಿಸಲು ಸಹಾಯಕಾರಿ. ದಾಳಿಂಬೆ ನೆನಪಿನ ಶಕ್ತಿಯನ್ನು ಹೆಚ್ಚಿಸಲು ಉಪಯೋಗಕಾರಿಯಾಗಿದೆ. ದಾಳಿಂಬೆ ಹಣ್ಣಿನಲ್ಲಿ ಇರುವ ಪಾಲಿಪೆನಾಲ್ ಎನ್ನುವ ಅಂಶವು ನಮ್ಮ ನೆನಪಿನ ಶಕ್ತಿಯನ್ನು ವೃದ್ಧಿಸುವಲ್ಲಿ ಪ್ರಮುಖ ಪಾತ್ರ ವಹಿಸುತ್ತದೆ. ಪ್ರತಿನಿತ್ಯ ಬೆಳಗಿನ ಉಪಹಾರದ ಜೊತೆ ಇಲ್ಲವೇ ಉಪಹಾರಕ್ಕೂ ಮೊದಲು ಈ ಹಣ್ಣಿನ ಸೇವನೆ ನೆನಪಿನ ಶಕ್ತಿ ವೃದ್ಧಿಸಲು ಸಹಕಾರಿಯಾಗಿದೆ. ಬ್ಲಡ್ ಪ್ರೆಶರ್ ಅಥವಾ ಅಧಿಕ ರಕ್ತದೊತ್ತಡ ಸಮಸ್ಯೆಯನ್ನು ಇದು ನಿವಾರಣೆ ಮಾಡುತ್ತದೆ. ದಾಳಿಂಬೆ ಜ್ಯೂಸ್ ಪ್ರತಿನಿತ್ಯವೂ ಕುಡಿಯುವುದರಿಂದ ರಕ್ತದೊತ್ತಡ ಕಡಿಮೆಯಾಗುತ್ತದೆ. ಕೊಲೆಸ್ಟ್ರಾಲ್ ಸುಧಾರಿಸುತ್ತದೆ ಮತ್ತು ರಕ್ತನಾಳಗಳಲ್ಲಿ ಇರುವಂತಹ ಪದರಗಳನ್ನು ಇದು ತೆಗೆದುಹಾಕುತ್ತದೆ. ದಾಳಿಂಬೆ ಹಣ್ಣಿನಲ್ಲಿರುವ ಪುಣಿಕ್ ಆಮ್ಲ ದೇಹದಲ್ಲಿರುವ ಟ್ರೈಗ್ಲಿಸರೈಡ್ಸ್ ನ್ನು ಕಡಿಮೆ ಮಾಡುತ್ತದೆ.ಸಂಧಿವಾತವನ್ನು ತಡೆಗಟ್ತುವಲ್ಲಿ ದಾಳಿಂಬೆ ಹೆಚ್ಚು ಉಪಯುಕ್ತವಾಗಿದೆ. ಅದಕ್ಕೆ ಕಾರಣ ಈ ಹಣ್ಣಿನಲ್ಲಿರುವ ಉರಿಯೂತದ ವಿರೋಧಿ ಲಕ್ಷಣಗಳು. ಈ ಹಣ್ಣು ಮರ್ದ್ವಸ್ಥಿಯನ್ನು ಹಾನಿ ಮಾಡುವ ಕಿಣ್ವಗಳ ವಿರುದ್ಧವೂ ಹೋರಾಡುತ್ತದೆ. ಟೈಪ್ 2 ಡಯಾಬಿಟೀಸ್ ತಡೆಯುವಲ್ಲಿ ದಾಳಿಂಬೆ ಸಹಕಾರಿಯಾಗಿದೆ.